CELEX: 32018R1671
Language: el
Date: 2018-10-23 00:00:00
Title: Κανονισμός (ΕΕ) 2018/1671 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την τροποποίηση του κανονισμού (ΕΕ) 2017/825 προκειμένου να αυξηθεί το χρηματοδοτικό κονδύλιο του προγράμματος στήριξης διαρθρωτικών μεταρρυθμίσεων και να προσαρμοστεί ο γενικός του στόχος

12.11.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 284/3
               
            
         ΚΑΝΟΝΙΣΜΌΣ (ΕΕ) 2018/1671 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
         της 23ης Οκτωβρίου 2018
         για την τροποποίηση του κανονισμού (ΕΕ) 2017/825 προκειμένου να αυξηθεί το χρηματοδοτικό κονδύλιο του προγράμματος στήριξης διαρθρωτικών μεταρρυθμίσεων και να προσαρμοστεί ο γενικός του στόχος
         ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 175 τρίτο εδάφιο και το άρθρο 197 παράγραφος 2,
         Έχοντας υπόψη την πρόταση της Ευρωπαϊκής Επιτροπής,
         Κατόπιν διαβίβασης του σχεδίου νομοθετικής πράξης στα εθνικά κοινοβούλια,
         Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1),
         Έχοντας υπόψη τη γνώμη της Επιτροπής των Περιφερειών (2),
         Αποφασίζοντας σύμφωνα με τη συνήθη νομοθετική διαδικασία (3),
         Εκτιμώντας τα ακόλουθα:
         
                     (1)
                  
                  
                     Η Ένωση μπορεί να υποστηρίζει τις προσπάθειες των κρατών μελών, κατόπιν αιτήματός τους, στην προσπάθεια για τη βελτίωση της διοικητικής τους ικανότητας να εφαρμόζουν το δίκαιο της Ένωσης.
                  
               
                     (2)
                  
                  
                     Το πρόγραμμα στήριξης διαρθρωτικών μεταρρυθμίσεων («το Πρόγραμμα») θεσπίστηκε με στόχο την ενίσχυση της ικανότητας των κρατών μελών να καταρτίζουν και να εφαρμόζουν διοικητικές και διαρθρωτικές μεταρρυθμίσεις αναπτυξιακού χαρακτήρα που ενδιαφέρουν την Ένωση, μεταξύ άλλων με τη χορήγηση βοήθειας για την αποδοτική και αποτελεσματική χρήση των ταμείων της Ένωσης. Στο πλαίσιο του Προγράμματος παρέχεται στήριξη από την Επιτροπή κατόπιν αιτήματος κράτους μέλους και η εν λόγω στήριξη μπορεί να καλύψει ευρύ φάσμα τομέων πολιτικής. Η ανάπτυξη ανθεκτικών οικονομιών και μιας ανθεκτικής κοινωνίας που βασίζονται σε ισχυρές οικονομικές, κοινωνικές και εδαφικές δομές, οι οποίες επιτρέπουν στα κράτη μέλη να απορροφούν με αποτελεσματικό τρόπο τους κραδασμούς και να ανακάμπτουν γρήγορα από αυτούς, συμβάλλει στην οικονομική, κοινωνική και εδαφική συνοχή και απελευθερώνει αναπτυξιακό δυναμικό. Τα κράτη μέλη θα πρέπει να ενθαρρύνουν, σύμφωνα με το νομικό τους πλαίσιο, την κατάλληλη συνεισφορά και τη συμμετοχή της εθνικής και περιφερειακής δημόσιας διοίκησης και των ενδιαφερόμενων μερών. Η εφαρμογή θεσμικών, διοικητικών και αναπτυξιακού χαρακτήρα διαρθρωτικών μεταρρυθμίσεων που είναι σημαντικές για τα κράτη μέλη και η τοπική οικειοποίηση των διαρθρωτικών μεταρρυθμίσεων που ενδιαφέρουν την Ένωση συνιστούν κατάλληλα μέσα για την επίτευξη της εν λόγω ανάπτυξης.
                  
               
                     (3)
                  
                  
                     Η αποτελεσματική κοινοποίηση των ενεργειών και των δραστηριοτήτων του Προγράμματος και των αποτελεσμάτων τους σε ενωσιακό, εθνικό και περιφερειακό επίπεδο, ανάλογα με την περίπτωση, έχει θεμελιώδη σημασία για την ευαισθητοποίηση σχετικά με τα επιτεύγματα του Προγράμματος, για την εξασφάλιση της προβολής και για την παροχή ενημέρωσης για τις επιτόπιες επιπτώσεις του.
                  
               
                     (4)
                  
                  
                     Δεδομένου ότι η ζήτηση για ενίσχυση θα μπορούσε να υπερβαίνει τη χρηματοδότηση του προγράμματος, θα πρέπει, κατά περίπτωση, να δίνεται σειρά προτεραιότητας στις αιτήσεις από το ενδιαφερόμενο κράτος μέλος, κατά τη διάρκεια της διαδικασίας υποβολής αιτήσεων στήριξης. Στο πλαίσιο αυτό, θα πρέπει να δοθεί προσοχή στις αιτήσεις στήριξης που έχουν σχέση με το Ευρωπαϊκό Εξάμηνο και με τομείς πολιτικής που σχετίζονται με τη συνοχή, την καινοτομία, την απασχόληση και την έξυπνη και βιώσιμη ανάπτυξη. Το πρόγραμμα θα πρέπει να συμπληρώνει άλλα μέσα προκειμένου να αποφευχθούν οι αλληλεπικαλύψεις.
                  
               
                     (5)
                  
                  
                     Δεδομένου ότι το πρόγραμμα δεν παρέχει χρηματοδότηση στα κράτη μέλη, αλλά μόνο τεχνική υποστήριξη, δεν αποσκοπεί στην αντικατάσταση ή υποκατάσταση της χρηματοδότησης από τους εθνικούς προϋπολογισμούς.
                  
               
                     (6)
                  
                  
                     Τα κράτη μέλη λαμβάνουν όλο και περισσότερο στήριξη στο πλαίσιο του Προγράμματος, η οποία υπερβαίνει τις αρχικές προσδοκίες. Με βάση την εκτιμώμενη αξία τους, τα αιτήματα στήριξης που έλαβε η Επιτροπή κατά τη διάρκεια του κύκλου του 2017 έχουν υπερβεί κατά πολύ τη διαθέσιμη ετήσια κατανομή. Κατά τη διάρκεια του κύκλου του 2018, η εκτιμώμενη αξία των αιτημάτων που ελήφθησαν ήταν πέντε φορές μεγαλύτερη από τους χρηματοδοτικούς πόρους που ήταν διαθέσιμοι για το συγκεκριμένο έτος. Σχεδόν όλα τα κράτη μέλη ζήτησαν στήριξη στο πλαίσιο του Προγράμματος και τα αιτήματα έχουν κατανεμηθεί σε όλους τους τομείς πολιτικής που καλύπτονται από το Πρόγραμμα.
                  
               
                     (7)
                  
                  
                     Η ενδυνάμωση της οικονομικής και της κοινωνικής συνοχής μέσω διαρθρωτικών μεταρρυθμίσεων που είναι επωφελείς για την Ένωση και ευθυγραμμίζονται με τις αρχές και τις αξίες της Ένωσης, είναι κρίσιμης σημασίας για την ενίσχυση της οικονομικής ανθεκτικότητας και για την επιτυχή συμμετοχή και την ενίσχυση της πραγματικής σύγκλισης στην οικονομική και νομισματική ένωση, διασφαλίζοντας τη μακροπρόθεσμη σταθερότητα και ευημερία της Ένωσης. Αυτό είναι εξίσου σημαντικό για τα κράτη μέλη των οποίων το νόμισμα δεν είναι το ευρώ κατά την προετοιμασία τους για προσχώρηση στη ζώνη του ευρώ και για τα κράτη μέλη της ζώνης του ευρώ.
                  
               
                     (8)
                  
                  
                     Είναι, επομένως, σκόπιμο να τονιστεί στον γενικό στόχο του προγράμματος – στο πλαίσιο της συμβολής του στην αντιμετώπιση των οικονομικών και κοινωνικών προκλήσεων – ότι η ενίσχυση της οικονομικής και κοινωνικής συνοχής, της ανταγωνιστικότητας, της παραγωγικότητας, της διατηρήσιμης ανάπτυξης και της δημιουργίας θέσεων εργασίας, των επενδύσεων και της κοινωνικής ένταξης θα μπορούσε επίσης να συμβάλει στην προετοιμασία της μελλοντικής συμμετοχής στη ζώνη του ευρώ εκ μέρους των κρατών μελών που δεν έχουν ως νόμισμα το ευρώ.
                  
               
                     (9)
                  
                  
                     Για την επίτευξη των γενικών και ειδικών στόχων και εντός των επιλέξιμων δράσεων που θα χρηματοδοτηθούν από το Πρόγραμμα, θα πρέπει να σημειωθεί ότι οι δράσεις και οι δραστηριότητες του προγράμματος θα πρέπει να μπορούν επίσης να στηρίζουν μεταρρυθμίσεις που μπορούν να βοηθήσουν τα κράτη μέλη να προετοιμαστούν για να προσχωρήσουν στη ζώνη του ευρώ, με παράλληλη τήρηση της αρχής της ίσης μεταχείρισης όλων των κρατών μελών.
                  
               
                     (10)
                  
                  
                     Προκειμένου να αντιμετωπιστεί η αυξανόμενη ανάγκη για στήριξη από τα κράτη μέλη, και ενόψει της ανάγκης να υποστηριχθεί η εφαρμογή των διαρθρωτικών μεταρρυθμίσεων που παρουσιάζουν ενδιαφέρον για την Ένωση, μεταξύ άλλων και στα κράτη μέλη των οποίων το νόμισμα δεν είναι το ευρώ, κατά την προετοιμασία τους για προσχώρηση στη ζώνη του ευρώ, η χρηματοδοτική κατανομή του Προγράμματος θα πρέπει να αυξηθεί σε επαρκές επίπεδο το οποίο να επιτρέπει στην Ένωση να χορηγεί στήριξη που ανταποκρίνεται στις ανάγκες των κρατών μελών που υποβάλλουν αίτημα και να χρησιμοποιείται σύμφωνα με χρηστή δημοσιονομική διαχείριση. Η εν λόγω αύξηση δεν θα πρέπει να επηρεάσει αρνητικά τις άλλες προτεραιότητες της πολιτικής για τη συνοχή. Επιπλέον, τα κράτη μέλη δεν θα πρέπει να υποχρεούνται να μεταφέρουν τα εθνικά και περιφερειακά κονδύλια από τα Ευρωπαϊκά Διαρθρωτικά και Επενδυτικά Ταμεία.
                  
               
                     (11)
                  
                  
                     Προκειμένου να παρέχεται ποιοτική στήριξη με τη μικρότερη δυνατή καθυστέρηση, η Επιτροπή θα πρέπει να είναι σε θέση να χρησιμοποιεί μέρος του χρηματοδοτικού κονδυλίου για να καλύψει επίσης το κόστος των υποστηρικτικών δραστηριοτήτων του Προγράμματος, όπως είναι οι δαπάνες που συνδέονται με τον ποιοτικό έλεγχο, την παρακολούθηση και την αξιολόγηση των έργων επί τόπου. Οι εν λόγω δραστηριότητες είναι σημαντικές για την εξασφάλιση της αποτελεσματικότητας της υλοποίησης των έργων.
                  
               
                     (12)
                  
                  
                     Κατά συνέπεια, ο κανονισμός (ΕΕ) 2017/825 του Ευρωπαϊκού Κοινοβουλίου και του Συμβουλίου (4) θα πρέπει να τροποποιηθεί αναλόγως.
                  
               
                     (13)
                  
                  
                     Για να εξασφαλιστεί η ταχεία εφαρμογή των μέτρων που προβλέπονται στον παρόντα κανονισμό, ο παρών κανονισμός θα πρέπει να τεθεί σε ισχύ την επομένη της δημοσίευσής του στην Επίσημη Εφημερίδα της Ευρωπαϊκής Ένωσης,
                  
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο κανονισμός (ΕΕ) 2017/825 τροποποιείται ως εξής:
            
                        1)
                     
                     
                        Το άρθρο 4 αντικαθίσταται από το ακόλουθο κείμενο:
                        
                           «Άρθρο 4
                           Γενικός στόχος
                           Γενικός στόχος του Προγράμματος είναι η συμβολή στις θεσμικές, διοικητικές και αναπτυξιακού χαρακτήρα διαρθρωτικές μεταρρυθμίσεις στα κράτη μέλη, προσφέροντας στήριξη στις εθνικές αρχές για τη λήψη μέτρων που αποβλέπουν στη μεταρρύθμιση και ενδυνάμωση των θεσμικών οργάνων, της διακυβέρνησης, της δημόσιας διοίκησης και του οικονομικού και κοινωνικού τομέα για την αντιμετώπιση των οικονομικών και κοινωνικών προκλήσεων με στόχο την ενίσχυση της συνοχής, της ανταγωνιστικότητας, της παραγωγικότητας, της βιώσιμης ανάπτυξης, της απασχόλησης, των επενδύσεων, της κοινωνικής ένταξης και της συμβολής στην πραγματική σύγκλιση στην Ένωση και που μπορούν, επίσης, να προετοιμάσουν τη συμμετοχή στη ζώνη του ευρώ, ιδίως στο πλαίσιο των διαδικασιών οικονομικής διακυβέρνησης, μεταξύ άλλων με την παροχή συνδρομής για την αποδοτική, αποτελεσματική και διαφανή χρήση των ταμείων της Ένωσης.».
                        
                     
                  
                        2)
                     
                     
                        Παρεμβάλλεται το ακόλουθο άρθρο:
                        
                           «Άρθρο 5α
                           Στήριξη για την προετοιμασία συμμετοχής στο ευρώ
                           Με σκοπό την επίτευξη των στόχων που προσδιορίζονται στα άρθρα 4 και 5 και εντός των επιλέξιμων δράσεων που αναφέρονται στο άρθρο 6, το Πρόγραμμα μπορεί να χρηματοδοτεί δράσεις και δραστηριότητες και προς υποστήριξη των μεταρρυθμίσεων που δύνανται να βοηθήσουν τα κράτη μέλη κατά την προετοιμασία τους για να προσχωρήσουν στη ζώνη του ευρώ.».
                        
                     
                  
                        3)
                     
                     
                        Το άρθρο 10 τροποποιείται ως εξής:
                        
                                    α)
                                 
                                 
                                    η παράγραφος 1 αντικαθίσταται από το ακόλουθο κείμενο:
                                    
                                       «1.   Το χρηματοδοτικό κονδύλιο για την εφαρμογή του Προγράμματος καθορίζεται σε 222 800 000 EUR σε τρέχουσες τιμές.»·
                                    
                                 
                              
                                    β)
                                 
                                 
                                    στην παράγραφο 2 προστίθεται η ακόλουθη περίοδος:
                                    «Οι δαπάνες μπορούν επίσης να καλύπτουν το κόστος για άλλες υποστηρικτικές δραστηριότητες, όπως ο ποιοτικός έλεγχος και η παρακολούθηση έργων στήριξης επιτόπου.».
                                 
                              
                  
                        4)
                     
                     
                        Στο άρθρο 16 παράγραφος 2 προστίθεται το ακόλουθο στοιχείο:
                        
                                    «στ)
                                 
                                 
                                    εφαρμογή μέτρων στήριξης.».
                                 
                              
                  
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Στρασβούργο, 23 Οκτωβρίου 2018.
            
               
                  Για το Ευρωπαϊκό Κοινοβούλιο
               
               
                  Ο Πρόεδρος
               
               A. TAJANI
            
            
               
                  Για το Συμβούλιο
               
               
                  Η Πρόεδρος
               
               K. EDTSTADLER
            
         
         
            (1)  ΕΕ C 237 της 6.7.2018, σ. 53.
         
            (2)  ΕΕ C 247 της 13.7.2018, σ. 54.
         
            (3)  Θέση του Ευρωπαϊκού Κοινοβουλίου της 11ης Σεπτεμβρίου 2018 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 9ης Οκτωβρίου 2018.
         
            (4)  Κανονισμός (ΕΕ) 2017/825 του Ευρωπαϊκού Κοινοβουλίου και του Συμβουλίου, της 17ης Μαΐου 2017, για τη θέσπιση του προγράμματος στήριξης διαρθρωτικών μεταρρυθμίσεων για την περίοδο 2017 έως 2020 και την τροποποίηση των κανονισμών (ΕΕ) αριθ. 1303/2013 και (ΕΕ) αριθ. 1305/2013 (ΕΕ L 129 της 19.5.2017, σ. 1).